Virallinen lehti nro C 167 , 01/06/1998 s. 0223



B4-0511, 0537 ja 0538/98 Päätöslauselma Tiibetistä Euroopan parlamentti, joka - ottaa huomioon aikaisemmat Kiinan kansantasavaltaa ja Tiibetiä koskevat päätöslauselmansa, A. toteaa, että kuusi tiibetiläistä aktivistia, Dawa Gyalpo, Dawa Tsering, Karma Sichoe, Palzom, Yndung Tsering ja Kunsang ryhtyivät nälkälakkoon New Delhissä Tiibetin Kiinan vastaisen kapinan 39. vuosipäivänä ja että nälkälakon 49. päivänä Intian poliisi päätti pidättää nämä kuusi aktivistia vetoamalla itsemurhan kieltävään lakiin, B. on syvästi järkyttynyt siitä, että poliisin puuttuessa asiaan eräs iäkäs tiibetiläinen Thunpten Ngodup, joka oli huolehtinut nälkälakkolaisista aina ensimmäisestä päivästä alkaen, sytytti itsensä protestiksi tuleen ja kuoli myöhemmin eräässä New Delhin sairaalassa, C. ottaa huomioon kuuden nälkälakkolaisen Yhdistyneille kansakunnille osoittamat vetoomukset: (a) Tiibetiä koskevien keskustelujen jatkaminen Yhdistyneiden kansakuntien vuosina 1959, 1961 ja 1965 antamien päätöslauselmien pohjalta, (b) erityisraportoijan nimeäminen tehtävänään Tiibetin tilanteen tutkiminen ja lähettilään nimeäminen Tiibetiin tehtävänään edistää toimia rauhanomaisen ratkaisun löytämiseksi Tiibetin ongelmaan; ja (c) Kiinan YK:n suojelun alaisena tapahtuvan kansanäänestyksen järjestämisestä koskevat edistämistoimet Tiibetin kansan tahdon toteamiseksi, D. panee merkille, että viisi muuta tiibetiläistä on ryhtynyt kuolemaan johtavaan nälkälakkoon, E. korostaa, että tällainen toiminta heijastaa Tiibetin kansan epätoivoa neljäkymmentä vuotta kestäneen Kiinan miehityksen jälkeen, F. panee merkille EU:n troikan vierailun Tiibetiin 1. - 10. toukokuuta 1998, joka on osa EU:n ja Kiinan välistä ihmisoikeuksia koskevaa vuoropuhelua, ja troikan Pekingin suurlähettiläille antaman tehtävän kerätä tietoja Tiibetin yhteiskunnallisesta, taloudellisesta ja poliittisesta tilanteesta; 1. Pyytää neuvostoa ja komissiota toimivaltuuksiensa rajoissa varmistamaan erityisen YK-raportoijan nimittämisen Tiibetiin; 2. Pyytää jäsenvaltiota varmistamaan, että Tiibetin kysymys sisällytetään viipymättä YK:n yleiskokouksen seuraavan istunnon esityslistalle; 3. Luovuttaa Yhdistyneiden Kansakuntien pääsihteerille eri puolilta maailmaa tulevien 1 300 parlamentin jäsenen pyynnön, että hän tapaisi Dalai Laman, mikä olisi alku YK:n tukemalle välitysmenettelylle Kiinan hallituksen ja Tiibetin maanpaossa olevan hallituksen välillä; 4. Pyytää Kiinan hallitusta aloittamaan Tiibetin tulevaisuutta koskevat poliittiset neuvottelut Dalai Laman kanssa; 5. Pahoittelee, että neuvosto ja komissio eivät ole toteuttaneet toimia parlamentin 15. tammikuuta 1998 annetussa päätöslauselmassa ilmaisemastaan pyynnöstä huolimatta EU:n edustajan nimittämiseksi Tiibetiin ((Kyseisen istunnon pöytäkirja, osa II, kohta 12 g.)) ja pyytää neuvostoa nimittämään henkilön viipymättä; 6. Panee merkille, että Euroopan unioni on ryhtynyt toimenpiteisiin 8-vuotiaan tiibetiläisen, Panchen Laman vapauttamiseksi, jota Kiinan kansantasavallan viranomaiset tällä hetkellä pitävät salaisessa paikassa; 7. Pyytää neuvostoa mahdollisimman pian tiedottamaan Euroopan parlamentille EU:n troikan Tiibetin vierailusta; 8. Antaa suhteista Kiinan kansantasavaltaan vastaavan valtuuskuntansa tehtäväksi ottaa Tiibetin asia esille seuraavan valtuuskuntavierailun yhteydessä kesäkuussa 1998; 9. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Yhdistyneiden Kansakuntien pääsihteerille, Yhdistyneiden Kansakuntien yleiskokouksen puheenjohtajalle, Kiinan kansantasavallan hallitukselle ja maanpaossa olevalle Tiibetin hallitukselle.